text: Pensioneret sløjdlærer har fået specialordre fra Noma restauranten
  15 november 2017 kl. 17.36
  Det kom som noget af en overraskelse, da verdenskendt restaurant aflagde en ordre hos en pensioneret sløjdlærer fra Juelsminde.
  I det lille værksted i Juelsminde sidder Svend Erik Even-Jensen og hans hustru Inger. Med hammer og stemmejern laver de birketræsdåser og æsker.
  Fornyelig fik de to pensionerede skolelærere en noget speciel besked. Restauranten Noma i København havde set nogle af ægteparrets dåser og ville gerne have speciallavet 30 styk til deres restaurant. 
  - Det er da lidt specielt. Jeg har udstillet i Horsens i Stengalleriet. Men at udstille i København og så på Noma, siger Svend Erik Even-Jensen til TV SYD.
  Restauranten fik nys om parrets birketræsdåser, da deres svigersøn var til en restaurantudstilling. Han havde taget nogle af svigerforældrenes dåser med som en del af en udstilling.
  - De kiggede kun på dåserne til at begynde med og sagde, at nu havde de rejst rundt i Norge og Sverige i en måned, og de havde ikke fundet noget, der er så flot. De vil jo ikke købe ting, som andre har. Det skal være unikt, og det er nok grunden til, at de er vilde med det, siger Svend Erik Even-Jensen.
  Parret var fredag ovre i hovedstaden for at aflevere de 30 dåser til Noma, og som en del af lønnen spiste de med i restauranten. 
  - Det var jo dejligt. Det var meget specielt. Inger havde især glædet sig til, at vi skulle have myrer, og det fik vi, men de var ikke levende.
  